作者:周伯陽
標題:摸魚兒
內容:又匆匆、月鞭露鐙，梅花江上歸路。海圖破碎來時線，何似綵衣低舞。風雪暮。正望斷青山，一發雲橫處。浩歌獨舉。便想見迎門，牽衣兒女，總是舊眉嫵。陽關曲，揮灑紫薇花露。妙音清遠高古。經寒楊柳休輕折，搖動一溪霜霧。邯鄲步。笑布襪青鞋，去住知何許。汀鷗沙鷺。若問我重來，明年有約，今日是前度。